Het ek verblyfreg op dié plaas? | Landbou
Het ek verblyfreg op dié plaas?
Ek woon reeds 22 jaar op plaas sonder huurkontrak of mondelingse ooreenkoms. Ek betaal slegs Eskom se rekening. Vyf jaar gelede is die huidige eienaar se pa oorlede. Ná die huidige eienaar se pa oorlede is, is sy seun in beheer. Hy het 'n week gelede vir my 'n brief gegee waar hy my inlig om 'n bedrag van R7000 huur per maand te betaal. Indien ek nie betaal, het hy gesê ek moet die huis ontruim. Gedurende my 22 jaar verblyf het ek elke jaar veldbrande bestry op eie koste want ek het tot onlangs alleen op plaas gewoon sonder enige bystand van die eienaar. My vraag is wat staan my te doen? Het ek enige wet om my te beskerm en verblyfreg te verseker sonder enige moeilikheid of moet ek maar stilbly en trek?
Artikel 1(c) van die ESTA-wet definieer okkupeerder op landbougrond soos volg: "'n Persoon wat op grond woon wat aan 'n ander persoon behoort, en wat op 4 Februarie 1997 of daarna toestemming, of 'n ander wetlike reg gehad het om daar te woon, maar uitgesluit 'n persoon wat 'n inkomste het wat die voorgeskrewe bedrag oorskry" (synde. R5 000 per maand op die betrokke tyd). So 'n persoon het verblyfreg op landbougrond. Persone wat oor die ouderdom van 60 jaar is of wat 10 jaar of langer op die plaas bly, kwalifiseer vir pemanente verblyf. Tensy jy meer as R5 000.00 per maand verdien, behoort jy in terme van die wet te kwaliseer as 'n bewoner van landbougrond en beskerming ingevolge die wet te geniet. Dit blyk dat jy moontlik nie van die plaas afgesit kan word, of verplig kan word om huurgeld te betaal nie. Dit sal waarskynlik beter wees as jy n prokureur konsulteer om jou omstandighede te ondersoek en jou van advies te voorsien. Jy kan ook vasstel of jy naby 'n regshulpkantoor van die staat is, wat jou gratis van regshulp sal voorsien.